text: 
  Hensigten er at forhindre, at druerne mugner under transporten. Men 
  uanset, at metoden er tilladt i visse producentlande, så er den 
  strengt forbudt i Danmark. Hvor importøren har ansvaret for, at hans 
  druer ikke først har været en tur i gaskammeret.
  
  En væsentlig del af de druer, som importeres til Danmark, kommer til 
  København.
  
  Og på engrosgrønttorvet i Valby samt hos en grossist uden for torvet 
  har Levnedsmiddelkontrollen i København siden april afsløret ti forsøg 
  på at sælge i alt 20 ton svovlbehandlede druer til danske forbrugere.
  
  Flere af de involverede firmaer skal nu en tur i retten, hvor de 
  vil blive krævet idømt klækkelige bøder for at spille hasard med 
  folkesundheden.
  
  De " knaldede " druer kommer fra Sydafrika, Chile og Brasilien  -  
  men problemet er ikke begrænset til disse lande. De danske 
  sundhedsmyndigheder har de seneste år afsløret gassede druer også fra 
  europæiske producentlande  -  men her begynder druesæsonen først senere 
  på året.
  
  
  
  